નવી દિલ્હીઃ હરિયાણામાં યમુના નગરમાં છોપર કોલોનીમાં આવેલી સ્વામી વિવેકાનંદ સ્કૂલમાં 12માં ધોરણમાં અભ્યાસ કરતા વિદ્યાર્થીએ મહિલા પ્રિન્સિપાલને ગોળી મારી દીધી હતી. સ્કૂલમાંથી હાંકી કાઢવાના કારણે 12મા ધોરણમાં અભ્યાસ કરનારો વિદ્યાર્થી નારાજ હતો. જેથી તેણે પ્રિન્સિપાલની હત્યા કરી દીધી હતી.
શનિવારે સ્કૂલે વાલીઓની બેઠક બોલાવી હતી. આરોપી વિદ્યાર્થી શિવાંશ આ મિટિંગમાં પિતાની રિવોલ્વર લઇને પહોંચ્યો હતો. તેણે પ્રિન્સિપાલ ઋતુ છાબડા પર ફાયરિંગ કર્યું હતું. પ્રિન્સિપાલને ઇજાગ્રસ્ત અવસ્થામાં હોસ્પિટલમાં દાખલ કરાયા હતા પરંતુ બે કલાકની સારવાર બાદ તેમનું મોત થયું હતું. આરોપી વિદ્યાર્થીને ઝડપી લેવામાં આવ્યો છે. યમુનાનગરના એસપી રાજેશ કાલિયાએ કહ્યું કે, આરોપી વિદ્યાર્થીની ધરપકડ કરી દેવામાં આવી છે.